Document ID: 32003D0219

Komisjoni otsus,
25. märts 2003,
atsefaadi nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
(teatavaks tehtud numbri K(2003) 868 all)
(EMPs kohaldatav tekst)
(2003/219/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/5/EÜ, [2] eriti selle artikli 8 lõike 2 neljandat lõiku,
võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3 A punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 15. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.
(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning iga toimeaine tootjad, kes on esitanud teate õigel ajal.
(3) Atsefaat on üks määruses (EÜ) nr 933/94 kindlaks määratud 89st toimeainest.
(4) 30. septembril 1996 esitas Itaalia määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande.
(5) Pärast referentliikmesriigi aruande saamist konsulteeris komisjon vastavalt määruse (EMÜ) nr 3600/92 artikli 7 lõikele 3 liikmesriikide ekspertide ja peamise teavitajaga (Tomen France SA).
(6) Liikmesriigid ja komisjon on Itaalia aruande alalises toiduahela ja loomatervishoiu komitees läbi vaadanud. Esitatud teave ei ole piisav, et teha kindlaks, kas asjaomast toimeainet sisaldavad taimekaitsevahendid vastavad kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele. Seepärast võimaldas komisjoni 14. veebruari 2001. aasta otsus 2001/134/EÜ teatavate toimeainete võimaliku nõukogu direktiivi 91/414/EMÜ I lisasse kandmist käsitleva otsuse kohta [7] teavitajal koostada oma toimik piiratud hulga tavaliste kasutusviiside kohta hiljemalt 31. märtsiks 2001. Kõnealune läbivaatamine lõpetati täiendava teabe saamisel 28. juunil 2002 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena atsefaadi kohta.
(7) Esitatud teabe põhjal tehtud hindamised ei ole näidanud, et atsefaati sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige potentsiaalselt atsefaadiga kokku puutuvate tarbijate ohutuse ning muudele organismidele kui sihtorganismidele avalduva võimaliku mõju osas.
(8) Seepärast ei tuleks atsefaati kanda direktiivi 91/414/EMÜ I lisasse.
(9) Tuleks võtta meetmed tagamaks, et atsefaati sisaldavate taimekaitsevahendite olemasolevad load tühistataks teatava ajavahemiku jooksul ja et neid ei pikendata ning et selliste toodete jaoks uusi lubasid ei anta.
(10) Ajapikendus, mille liikmesriigid võimaldavad direktiivi 91/414/EMÜ artikli 4 lõike 6 kohaselt atsefaati sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada kasutada olemasolevad varud hiljemalt ühe kasvuperioodi jooksul.
(11) Käesolev otsus ei piira komisjoni poolt hiljem kõnealuse toimeaine suhtes nõukogu 21. detsembri 1978. aasta direktiivi 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine, [8] viimati muudetud Austria, Soome ja Rootsi ühinemisaktiga) raames võetavate võimalike meetmete kohaldamist.
(12) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Atsefaati ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a) atsefaati sisaldavate taimekaitsevahendite load tühistatakse kuue kuu jooksul alates käesoleva otsuse vastuvõtmise kuupäevast;
b) alates käesoleva otsuse vastuvõtmise kuupäevast ei anta atsefaati sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mille liikmesriigid võimaldavad vastavalt direktiivi 91/414/EMÜ artikli 4 lõikele 6, peab olema võimalikult lühike ja ei tohi olla pikem kui 18 kuud alates käesoleva otsuse vastuvõtmise kuupäevast.
Artikkel 4
Käesolev otsus on adresseeritud liikmesriikidele.
Brüssel, 25. märts 2003

Labels: 0
3
20
6